**Ahmed Salman Rushdie** (kašmiriksi: अहमद सलमान रुशदी (devanagari), احمد سلمان رشدی , s. 19. kesäkuuta 1947 Bombay, Brittiläinen Intia) on intialaissyntyinen brittiläis-yhdysvaltalainen kirjailija. Hän asuu Lontoossa ja New Yorkissa.

Elämänvaiheet
-------------

### Nuoruus

Rushdie syntyi keskiluokkaiseen kašmirilaiseen muslimiperheeseen Bombayssa. Rushdien isä oli Cambridgessä opiskellut lakimies Anis Ahmed Rushdie ja äiti Negin Bhatt oli opettaja.

Rushdie muutti 14-vuotiaana Britanniaan, missä hän opiskeli ensin Rugbyn koulussa Warwickshiressä ja sen jälkeen Cambridgen yliopiston King's Collegessa, josta Rushdie valmistui vuonna 1968 historian maisteriksi.

Rushdien ollessa Englannissa hänen perheensä muutti Intiasta Pakistaniin vuonna 1964.

### Kansainvälinen läpimurto

Rushdie työskenteli melkein koko 1970-luvun mainosten tekstisuunnittelijana.*lähde?* Hänen ensimmäinen romaaninsa *Grimus* julkaistiin vuonna 1975. Se on tieteisromaani miehestä, joka juo taikajuomaa ja muuttuu kuolemattomaksi. Teoksilleen tunnusomaisesti Rushdie käytti jo siinä surrealismia ja sekoitti tarinaan myyttejä ja kulttuureja.

Maailmanmaineeseen Rushdie nousi toisella romaanillaan, Intiaan sijoittuvalla allegorisella teoksella *Keskiyön lapset*, joka ilmestyi 1981. Siitä tuli yllättäen sekä kriitikkojen että lukijoiden ylistämä teos. Kirja aiheutti kiistelyä Intiassa kuvatessaan epäkunnioittavasti Indira Gandhia ja tämän poikaa Sanjayta, joka oli osallisena kiistellyssä sterilointiohjelmassa. Rushdie sai samana vuonna romaanistaan Booker-palkinnon. Romaani julistettiin vuonna 1993 Booker-palkinnon 25-vuotisen historian parhaimmaksi romaaniksi. Seuraava romaani *Häpeä* (*Shame*) kuvasi ironisesti diktaattori Muhammad Zia ul-Haqin aikaista Pakistania.

### *Saatanalliset säkeet* ja fatwa

|  |  |  |
| --- | --- | --- |
| "| Tiedotan kaikille maailman urheille muslimeille, että Saatanallisten säkeiden – tekstin, joka on kirjoitettu, editoitu ja julkaistu islamia, islamin profeettaa ja Koraania vastaan – kirjoittaja sekä kaikki kustannustoimittajat ja kustantajat, jotka ovat tietoisia sen sisällöstä, tuomitaan kuolemaan. Kehotan kaikkia uljaita muslimeja, missä päin maailmaa he ovatkaan, tappamaan heidät viipymättä, ettei kukaan uskalla jatkossa loukata muslimien pyhiä uskomuksia. | "|
| **– Ajatollah Khomeinin antaman fatwan sisältö joka ilmoitettiin Teheranin radiossa 14. helmikuuta 1989.**  |

*Saatanallisten säkeiden* kielletty persiankielinen painos.
Rushdien vastainen mielenosoittaja Haagissa.
Rushdien maailmalla tunnetuin teos on kuitenkin 1988 ilmestynyt *Saatanalliset säkeet*, joka on satiirinen kuvaus Intiasta, islamista ja maahanmuuttajien osasta Britannian joskus rasistisessa maailmassa. Kirjan on väitetty sisältävän väitetysti islamia halventavia kohtia, vaikka ne ovat mukana vain sivujuonteena.*lähde?* Yksi hahmoista on esimerkiksi luotu profeetta Muhammedin pohjalta. Kirjan brutaaliudessaan huomiota herättävin kohtaus*kenen mukaan?* esittää brittiläisten poliisien väkivaltaista hyökkäystä muslimisiirtolaisen kimppuun.

Kun *Saatanalliset säkeet* julkaistiin kesällä 1988, Britannian muslimiyhteisö kritisoi teosta ja julisti sen rienaavaksi. Kirjaa vastustaneet mielenosoitukset levisivät tammikuussa 1989 Pakistaniin, ja 14. helmikuuta Iranin uskonnollinen johtaja ajatollah Ruhollah Khomeini antoi fatwan. Samalla hänen hengestään luvattiin palkkio. Länsimaissa tapaus herätti vastalausemyrskyn, ja muun muassa Euroopan yhteisön jäsenmaat kutsuivat suurlähettiläänsä kotiin Iranista. Monet länsimaiset islamilaisyhteisöt sanoutuivat irti tappokäskystä vaikka paheksuivatkin Rushdien teosta. Suomen silloinen ulkoministeri Pertti Paasio esitti Iranin Helsingin-suurlähettiläälle Suomen virallisen vastalauseen Rushdielle langetetun tuomion johdosta.*lähde?*

Monissa maissa tapaus tulkittiin merkiksi Iranin sisäisestä valtataistelusta ja Iranin pyrkimyksestä korostaa arvovaltaansa islamilaisessa maailmassa. Brittiläisen kirjailijan Martin Amisin mukaan Rushdie "katosi etusivulle": lehdet kirjoittivat Rushdiesta päivittäin, mutta piileskelevää kirjailijaa itseään ei näkynyt missään. Khomeinin seuraaja Ali Khamenei uudisti Rushdien kuolemantuomion helmikuussa 1990.

### Kirjallinen toiminta fatwan jälkeen

Rushdie joutui fatwan jälkeen piileskelemään ja turvautumaan Scotland Yardin hänelle tarjoamaan turvaan. Hän jatkoi kuitenkin kirjoittamista ja esiintyi välillä etukäteen ilmoittamatta erilaisissa tilaisuuksissa. Lastenkirja *Harun ja tarinoiden meri* julkaistiin 1990. Se on allegorinen ja maagista realismia käyttävä teos tarinankerronnan voimasta ja vaaroista. *Imaginary Homelands* (1991) on puolestaan essee- ja kritiikkikokoelma. *Maurin viimeinen huokaus* (1995) kertoo miehestä, jonka keho ikääntyy kaksi kertaa liian nopeasti ja joka tutkii sukunsa historiaa. Rushdie sai romaanista Whitbread-palkinnon ja oli Booker-ehdokkaana.

Iranin hallitus ilmoitti vuonna 1998, ettei enää yritä panna Rushdien fatwaa käytäntöön. Kirjailija pääsi tämän jälkeen käymään synnyinmaassaan Intiassa yhdessä poikansa Zafarin kanssa, mistä hän kirjoitti esseekokoelmaan *Step Across This Line* sisältyvän artikkelin "The Dream of Glorious Return".

Rushdie julkaisi vuonna 1999 romaanin *Maa hänen jalkojensa alla* ja vuonna 2001 romaanin *Vimma*. *Maa hänen jalkojensa alla* kertoo rockmusiikin historiasta Orfeuksen ja Eurydiken myytin kautta. *Shalimar, ilveilijä* (2005) käsittelee Kashmirin alueen terrorismia, ja *Firenzen lumoojatar* (2008) on fiktiivinen kuvaus suurmoguli Akbarista. *Luka ja elämän tuli* (2010) on puolestaan lastenkirja, jonka keskiössä on *Harun ja tarinoiden meri* -kirjan päähenkilön pikkuveli Luka.

Rushdien muistelmateoksen *Joseph Anton: muistelmat* (2012) nimi viittaa salanimeen, jota Rushdie käytti 13 vuoden ajan. Rushdie kirjoitti muistelmansa poikkeuksellisesti romaanimuotoon ja muokkasi itsensä likipitäen vakoojaromaanin hahmoksi.

Rushdie julkaisi vuonna 2015 romaanin *Two Years Eight Months and Twenty-Eight Nights*, joka viittaa nimessään *Tuhannen ja yhden yön* satukokoelmaan. *Kultainen talo* puolestaan sijoittuu New Yorkiin ja seuraa rikkaan intialaisen perheen kokemuksia maahanmuutosta. *Quichotte* (2019) sai inspiraationsa Miguel de Cervantesin *Don Quijotesta*. Rushdien romaanissa intialais-yhdysvaltalainen kirjailija ja tämän keksimä mielikuvitushahmo Sancho kiertävät Yhdysvaltoja ja etsivät entistä Bollywood-näyttelijää. Romaani oli ehdolla Booker-palkintoon.

V. S. Naipaulin osoittama tuki ja ymmärrys Intian muslimivihamielisiä hindunationalisteja kohtaan on saanut Rushdielta tuomion.*lähde?*

#### Uhkauksia

Syyskuussa 2012 ilmoitettiin, että eräs iranilainen ääri-islamilainen järjestö oli uudistanut Rushdielle langetetun kuolemantuomion ja korottanut hänen tappamisestaan maksettavan palkkion 3,3 miljoonaan dollariin. Hieman aiemmin internetissä oli alkanut levitä yhdysvaltalaista alkuperää ollut ja islamilaisissa maissa vakavia levottomuuksia nostattanut elokuva *Innocence of Muslims (Muslimien viattomuus)*, jonka katsottiin yleisesti häpäisevän islamia ja profeetta Muhammedia. Järjestön mukaan elokuvaa ei olisi koskaan tehty, jos Rushdie olisi tapettu aiemmin, eikä islamin pilkkaaminen lopu niin kauan kuin Rushdie on elossa.

Rushdien oli tarkoitus tammikuussa 2012 osallistua Jaipurin kansainväliseen kirjallisuustapahtumaan mutta perui osallistumisensa, kun paikalliset turvallisuusviranomaiset ilmoittivat tiedustelutietona, että muslimien äärijärjestöllä on suunnitelmat hänen murhaamisekseen. Hänen piti sitten osallistua tilaisuuteen videon kautta, mutta sekin estettiin. Myöhemmin paljastui, että kyse oli intialaisesta valtapolitiikasta, eikä Rushdieta kohtaan ollut todellisuudessa esitetty uhkauksia.

#### Puukotus 2022

Salman Rushdie oli perjantaina 12. elokuuta 2022 aloittamassa luentotilaisuutta Chautauquassa, New Yorkin osavaltiossa. 24-vuotias amerikanlibanonilainen Hadi Matar, jolla on ollut sosiaalisen median kautta yhteyksiä Iranin islamilaiseen vallankumouskaartin jäseniin, hyökkäsi Rushdien kimppuun puukottaen tätä noin 20 sekunnissa kymmenen kertaa. Ambulanssihelikopteri vei Rushdien sairaalaan. Hyökkääjä saatiin kiinni. Rushdie haavoittui vakavasti eri puolille kehoaan, muun muassa hänen maksansa vaurioitui ja hänen kerrottiin todennäköisesti menettävän toisen silmänsä. Hän oli hengityskoneessa ja hänet leikattiin. Hän pääsi lauantaina 13. elokuuta irti hengityskoneesta ja pystyi jo puhumaan.

Rushdie menetti näön toisesta silmästään ja hermojen vaurioitumisen seurauksena hänen toisesta kädestään tuli toimintakyvytön.

Iranin hallitus on kieltänyt osallisuutensa puukotukseen ja väittää, ettei hyökkääjällä ole mitään yhteyksiä Iraniin. Iran pitää hyökkäyksen ainoina syyllisinä Rushdieta itseään ja tämän kannattajia.

### Yksityiselämä

Rushdie on ollut naimisissa neljä kertaa. Hänen ensimmäinen vaimonsa oli kirjallisuusagentti ja taidehallinnon virkanainen Clarissa Luard. He olivat naimisissa 1976–1987 ja saivat vuonna 1979 Zafar-nimisen pojan. Rushdien toinen liitto kirjailija Marianne Wigginsin kanssa kesti 1988–1993. Wiggins asui Rushdien kanssa piilossa. Rushdien ja Elizabeth Westin avioliitto kesti vuodet 1997–2004. He saivat vuonna 1999 Milan-pojan. Vielä ollessaan Westin kanssa naimisissa Rushdie tutustui televisioesiintyjä ja näyttelijä Padma Lakshmin. He menivät naimisiin vuonna 2004 ja erosivat 2007.

Rushdie sai Yhdysvaltain kansalaisuuden vuonna 2016.

Kirjailijakuva
--------------

Rushdien kirjalliselle tuotannolle on ominaista maaginen realismi monenlaisine modernistisine muotokokeiluineen. Hänen teostensa keskeisiin teemoihin kuuluu kulttuurien kohtaaminen ja sekoittuminen, ja hän onkin monissa yhteyksissä äänekkäästi paheksunut kaikenlaisia puhtaus- ja eheysvaatimuksia fasismille ominaisina ilmauksina: ihmisen kuuluukin hänen mielestään olla sekarotuinen ja monikulttuurinen.*lähde?*

Romaanien lisäksi Rushdie on kirjoittanut esseitä ja kirjallisuusarvosteluja, jotka on koottu niteisiin *Imaginary Homelands* (1992) ja *Step Across This Line* (2002). Rushdie julkaisi Joseph Anton -nimiset muistelmansa vuonna 2012. Muistelmat suomennettiin vuonna 2013.

Huomionosoituksia
-----------------

Rushdien teos *Keskiyön lapset* voitti Booker-palkinnon vuonna 1981. Kuningatar Elisabet II löi Rushdien ritariksi vuonna 2007 palveluksista kirjallisuudelle, minkä myötä tämä sai oikeuden käyttää Sir-arvonimeä. Vuonna 2022 hänet nimitettiin Kunniaritarien ritarikuntaan.

Suomessa
--------

Salman Rushdie vieraili Suomessa vuonna 1983 Mukkulan kirjailijakokouksessa ja Hanasaaren kulttuurikeskuksessa vuonna 1992 Pohjoismaiden neuvoston kutsusta.

Tuotanto
--------

### Romaanit

* *Grimus* (1975)
* *Keskiyön lapset*. (Midnight's Children, 1981.) Suom. Arto Häilä. WSOY, 1982. ISBN 951-0-11424-3.
* *Häpeä*. (Shame, 1983.) Suom. Arto Häilä. WSOY, 1983. ISBN 951-0-12029-4.
* *Jaguaarin hymy: matka Nicaraguaan* (suom. 1987), *The Jaguar Smile: A Nicaraguan Journey* (1987)
* *Saatanalliset säkeet*. (The Satanic Verses, 1988.) Suom. Arto Häilä. WSOY, 1989. ISBN 951-0-15990-5.
* *Harun ja tarinoiden meri*. (Haroun and the Sea of Stories, 1990.) Suom. Arto Häilä. WSOY, 1991. ISBN 951-0-17193-X.
* *Imaginary Homelands: Essays and Criticism, 1981–1991* (1992)
* *The Wizard Of Oz* (1992)
* *Itä, länsi* (suom. 1995), *East, West* (1994)
* *Maurin viimeinen huokaus* (suom. 1996), *The Moor's Last Sigh* (1995)
* *Maa hänen jalkojensa alla* (suom. 1999), *The Ground Beneath Her Feet* (1999)
* *Vimma (romaani)* (suom. 2002), *Fury* (2001)
* *Step Across This Line: Collected Nonfiction 1992–2002* (2002), sisältää esseen "The Dream of Glorious Return" (*New Yorker*, 1999)
* *The East is Blue* (essee, 2004)
* *Shalimar, ilveilijä* (suom. 2006) (2005)
* *Firenzen lumoojatar*. (The Enchantress of Florence, 2008) Suom. Arto Häilä. WSOY, 2010. ISBN 978-951-035346-2.
* *Luka ja Elämän tuli*. (Luka and the Fire of Life, 2010.) Suom. Arto Häilä. Helsinki: WSOY, 2011. ISBN 978-951-0-37539-6.
* *Kultainen talo*. (The Golden House, 2017.) Suom. Maria Lyytinen. Helsinki: WSOY, 2020. ISBN: 9789510441107
* *Victory City* (tulossa 2023)

### Muistelmat

* *Joseph Anton: muistelmat* (2012) WSOY, 2013 ISBN 978-951-0-39782-4

Kaikki muut suomennetut Rushdien teokset paitsi *Kultaisen talon* on kääntänyt Arto Häilä.

Lähteet
-------

1. ↑  'I cannot wait to kill you with happiness' ... The words of 'blistering desire' with which Indian beauty Padma Lakshmi seduced Salman Rushdie (DailyOnline) *Daily Mail Femail*. Daily Mail. Viitattu 1.12.2014.
2. ↑  Life and love in the shadow of the fatwa: Salman Rushdie tells his painful and dramatic secrets (DailyOnline) *Daily Mail News*. Daily Mail. Viitattu 1.12.2014.
3. ↑  Jack Livings: Salman Rushdie, The Art of Fiction No. 186.  *Paris Review*, 2005, nro 174. Artikkelin verkkoversio. Viitattu 17.2.2014.  (englanniksi)
4. 1 2 3  Salman Rushdie Biography (Famous People Writers) *TheFamousPeopleSociety for Recognition of Famous people*. TheFamousPeople. Viitattu 1.12.2014.
5. 1 2  Liukkonen, Petri: Salman Rushdie (1947-)  2008. Kuusankosken kaupunginkirjasto. Viitattu 29.1.2012. (englanniksi)
6. 1 2 3 4 5 6 7 8 9 10  Salman Rushdie *Encyclopedia Britannica*.  12.8.2022. Viitattu 13.8.2022. (englanniksi)
7. 1 2 3 4 5 6 7  Jeffrey Somers: Biography of Salman Rushdie, Master of the Modern Allegorical Novel *ThoughtCo*.  28.2.2020. Viitattu 13.8.2022. (englanniksi)
8. ↑  Salman Rushdie on maailman kenties kuuluisin vainottu kirjailija – Iranin ajatollah langetti tappokäskyn vuonna 1989 Helsingin Sanomat. Viitattu 2.8.2018.
9. ↑  Ruhollah Al-Musavi al-Khomeini: Fatwa Against Salman Rushdie Iran data portal. Viitattu 14.8.2022.
10. ↑   *Mitä-Missä-Milloin, Kansalaisen vuosikirja 1990*, s. 52–53. Helsinki: Otava, 1989.
11. ↑   Kaisu Tervonen: "Kuolemaantuomittu elää". TV-maailma 10.–16.8.2013, s. 13. Otavamedia 2013.
12. ↑   *Mitä-Missä-Milloin, Kansalaisen vuosikirja 1991*, s. 48. Helsinki: Otava, 1990.
13. ↑  "Iranilaisjärjestö korotti palkkiota Salman Rushdien murhasta". Ilta-Sanomat 16.9.2012.
14. 1 2  Tommi Nieminen: Khomeinin fatwa seuraa yhä Salman Rushdieta, Helsingin Sanomat 30.1.2012 sivu C 1
15. ↑  "Suudelkaamme sen käsiä, joka repi veitsellä Jumalan vihollisen kaulan" – Iranin tiedotusvälineet ilakoivat Rushdien puukotuksesta MTV3. Viitattu 15.8.2022.
16. 1 2  Yhdysvallat | Luentotilaisuudessa puukotettu kirjailija Salman Rushdie on hengityskoneessa ja saanut vakavia vammoja *Helsingin Sanomat*.  12.8.2022. Viitattu 13.8.2022.
17. ↑  Salman Rushdie: Author on ventilator and unable to speak, agent says *BBC News*.  13.8.2022. Viitattu 13.8.2022. (englanniksi)
18. ↑  Who is the 24-year-old man who attacked Salman Rushdie? *The Indian Express*.  13.8.2022. Viitattu 13.8.2022. (englanniksi)
19. ↑  Yhdysvallat | Perjantaina puukotettu Salman Rushdie pääsi hengityskoneesta ja pystyy puhumaan – Epäilty sai syytteen murhan yrityksestä *Helsingin Sanomat*.  12.8.2022. Viitattu 14.8.2022.
20. ↑  Yhdysvallat | Poliisi: Kirjailija Salman Rushdieta puukotettu luentotilaisuudessa New Yorkin osavaltiossa *Helsingin Sanomat*.  12.8.2022. Viitattu 12.8.2022.
21. ↑  Salman Rushdie pystyy puhumaan ja on jo irti hengityskoneesta Yle 14.8.2022
22. ↑  Kirjailija Salman Rushdielle jäi puukotuksesta vakavia vammoja — menetti näön toisesta silmästä, käsivarren hermot vaurioituneet lopullisesti *Yle Uutiset*.  23.10.2022. Viitattu 23.10.2022.
23. ↑  Pourahmadi, Adam. Stambaugh, Alex. Fox, Kara: Iran blames Salman Rushdie and supporters for his stabbing *CNN*.  15. elokuuta 2022.  Arkistoitu 15.8.2022. "We categorically and seriously deny any connection of the assailant with Iran" Viitattu 15. elokuuta 2022. (englanniksi)
24. ↑  Mion, Landon: Iran claims it was not involved in stabbing of Salman Rushdie *Fox News*.  15. elokuuta 2022.  "We – – do not consider that anyone deserves blame and accusations except him and his supporters" Viitattu 15. elokuuta 2022. (englanniksi)
25. 1 2  Rushdie knighted in honours list *BBC News*.  15.6.2007. Viitattu 14.8.2022. (englanniksi)
26. ↑  Central Chancery of the Orders of Knighthood – Order of the Companions of Honour.  *London Gazette*, 2.6.2022, nro 63714, s. B6. Artikkelin verkkoversio. Viitattu 14.8.2022.  (englanniksi)
27. ↑   Salman Rushdie Mukkulassa *Yle Elävä arkisto*. Yleisradio. Viitattu 13.04.2013.
28. ↑   Jahdattu Salman Rushdie yllätysvierailulla *Yle Elävä arkisto*. Yleisradio. Viitattu 13.04.2013.
29. ↑  New Rushdie Novel ‘Victory City’ To Be Published In February 2023 *bertelsmann.com*.  27.7.2022. Viitattu 31.12.2022. (englanniksi)

Aiheesta muualla
----------------

* Kuvia tai muita tiedostoja aiheesta **Salman Rushdie** Wikimedia Commonsissa

* Tapaus Salman Rushdie (Arkistoitu – Internet Archive). Ylen Elävä arkisto.
* Tapani Lausti: Salman Rushdie, saatanalliset säkeet ja uskonto. Kotimaa 8.10.1991.
* Rushdie, Salman: Uskonnon vaarat ovat haaste *Turun Sanomat*.  15.5.2005.
* Rushdie vastustaa "islamilaista totalitarismia" *Turun Sanomat*.  2.3.2006.
* Jan Blomstedt: Maailma ilman piilopaikkoja. Helsingin Sanomat 3.11.2006.
* Anssi Miettinen: Salman Rushdie suuttui henkivartijansa paljastuskirjasta. Helsingin Sanomat 4.8.2008.
* Ex-henkivartija pyysi paljastuskirjaa anteeksi Salman Rushdielta. Helsingin Sanomat 27.8.2008.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Kreikka
	+ 2
* Korea
* Kroatia
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet

 |
|  |
| Muut | 
* Europeana
* SNAC
* IdRef
* İslâm Ansiklopedisi

 |

 |